จี้‘SLC’ชี้แจงแก้สูตรเพิ่มทุนโหวต23มิ.ย.
ตลาดบี้ SLC แจงไส้ในเพิ่มทุนใหม่ ขายหุ้นให้ช้างไทฯ แนะผู้ถือหุ้นรายย่อยรักษาสิทธิโหวต 23 มิ.ย.
19 ส.ค. 2554

ตลาดบี้ SLC แจงไส้ในเพิ่มทุนใหม่ ขายหุ้นให้ช้างไทฯ แนะผู้ถือหุ้นรายย่อยรักษาสิทธิโหวต 23 มิ.ย.
บริษัท โซลูชั่น คอนเนอร์ (1998) หรือ SLC ชี้แจงตลาดหลักทรัพย์ถึง 2 รอบ เมื่อวันที่ 19 พ.ค.ว่า บริษัทตัดสินใจขายหุ้นจำนวน 100 ล้านหุ้น ให้กับบริษัท ช้างไทเอ็นเทอร์เทนเมนท์ ซึ่งทำธุรกิจรับผลิตและจัดรายการผ่านสื่อต่างๆ โดยมี น.ส.ลินจง สุวินิจจิต เป็นกรรมการและเป็นน้องสาวของนายโฆษิต สุวินิจจิต กรรมการบริษัท สปริง คอร์ปอเรชั่น และได้รับการเสนอชื่อเป็นกรรมการคนใหม่ในการประชุมผู้ถือหุ้นวันที่ 23 มิ.ย.นี้ เพราะมีความเหมาะสมที่จะเป็นหุ้นส่วนธุรกิจกับบริษัทและบริษัท สปริงฯ
สำหรับการแก้ไขการเพิ่มทุนจดทะเบียน คาดว่าจะได้เงินไม่ต่ำกว่า 250 ล้านบาท แต่ทำให้อัตราส่วนการถือหุ้นของผู้ถือหุ้นเดิมลดลงเหลือ 68.40% และการเปลี่ยนแปลงราคาขายหุ้นจาก 0.28 เป็น 0.33 บาทเพื่อให้สอดคล้องกับราคาตลาดและบริษัทได้เม็ดเงินมากขึ้น 
การยกเลิกวันได้สิทธิซื้อหุ้นเพิ่มทุนของผู้ถือหุ้นเดิมคือวันที่ 15 มี.ค. ที่ผ่านมา เพราะบริษัทไม่สามารถจัดประชุมสามัญผู้ถือหุ้นประจำปี 2554 ได้ตามกำหนดเดิม และมีการเปลี่ยนแปลงในสาระสำคัญ หากจะรอประชุมวิสามัญฯ จะเกิดความซ้ำซ้อน สิ้นเปลือง และอาจเกิดผลเสียหายต่อบริษัทได้